Deesdae sukkel die Transkaroo om huis toe te kom – Shosholoza Meyl is die spoor byster – Alle goeie dinge kom tot 'n einde met ANC aan bewind! | SAUK.co.za - Nuus.info
Die Shosholoza Meyl, die Passasierspooragentskap van Suid-Afrika (Prasa) se langafstand-passasierstrein, vat deesdae so lank om by sy bestemming uit te kom dat passasiers partykeer met busse daarheen aangery moet word.
Dis wat twee weke gelede met Kobus van Eeden, 'n spoorwegpensioenaris, gebeur het nadat hy die trein in Kaapstad gehaal het om Johannesburg toe te reis.
By De Aar se stasie het die trein gaan staan en Van Eeden en die ander passasiers is per bus Johannesburg toe geneem.
Prasa het die buskaartjie betaal.
Van Eeden sê dit was van die begin van sy rit af duidelik dat die trein nie naby aan betyds sy bestemming gaan bereik nie.
"By De Aar was ons reeds sewe en 'n half ure laat gewees," sê Van Eeden. "Ons is 40 minute laat uit Kaapstad uit, en toe ons by Beaufort-Wes aankom, was die trein klaar drie uur laat."
Die beplande aankomstyd in Johannesburg was 12:15, maar die busse het hulle eers om 18:30 daar besorg. "Ek wil nie eens dink hoe laat die trein daar aangekom het nie," sê Van Eeden.
Piet Buys van Pretoria sê hy en sy vrou moes ten duurste Uber-taxi's reël toe hulle vroeg in Januarie met die Shosholoza Meyl van Kaapstad na Johannesburg gereis het.
"Ons plan was om met die Gautrein na Pretoria te reis, maar die Sho­sholoza het eers om 20:30 in Johannesburg aangekom," sê Buys. "Toe loop daar nie meer 'n Gautrein nie."
Leonard Potgieter, Prasa se bemarkingsbestuurder, erken daar is probleme, onder meer weens 'n tekort aan geld.
Voor elke reis word die Shosholoza Meyl-lokomotiewe nagegaan om probleme te voorkom.
As die trein langs die pad gaan staan en die tegnici aan boord kan nie die probleem oplos nie, veroorsaak dit lang vertragings. Dan moet tegnici aangery word of die lokomotief moet vervang word, sê Potgieter.
Prasa wil die bestaande lokomotiewe opknap, maar dit kos geld en al die onderdele is nie geredelik beskikbaar nie. Op lang termyn wil Prasa die ou lokomotiewe vervang.
Prasa se jaarstate vir die 2016-'17-boekjaar, wat sowat 'n jaar te laat aan die ouditeur-generaal oorhandig is, toon 'n verlies van R928 miljoen.
Die spooragentskap sit met 'n leierskrisis – 50% van sy uitvoerende bestuurslede is waarnemend, terwyl daar teen tien hoës of voormalige bestuurslede klagte van korrupsie ondersoek word.
"Hierdie vertragings word in baie gevalle veroorsaak deur omstandighede buite ons beheer, soos kragonderbrekings, kabeldiefstal en ander treine wat stilstaan op die roete," sê Potgieter.
"Treinbestuurders en die personeel kommunikeer met die kliënte wanneer 'n trein vertraag is, en die kliënte word dan die opsie gegee om van alternatiewe vervoer gebruik te maak of om op die trein te bly," sê Potgieter. As 'n vertraging langer as drie uur duur, kry passasiers gratis verversings en drinkgoed.
'n Shosholoza Meyl-treinkaartjie van Kaapstad na Johannesburg kos tussen R440 en R690.
« Dit is nou wat gebeur as BEE kontrakteurs voorkeur geniet!: Medupi en Kusile- Die twee nuwe steenkool aangedrewe kragstasies se herstelkoste van "foute" beloop reeds R2 miljard
Bendelede van Kaapstad wat in polisie-uniforms geklee is aangekeer -Verdagte lid dra dames uniform en word uitgevang »